| *Alloteuthis media* |
| --- |
| *Alloteuthis media* |
| Estado de conservación |
| CC (sen datos) |
| Clasificación científica |
| 

|  |  |
| --- | --- |
| Reino: | Animalia |
| Subreino: | Eumetazoa |
| (sen clasif.) | Bilateria |
| Filo: | Mollusca |
| Clase: | Cephalopoda |
| Subclase: | Coleoidea |
| Superorde: | Decapodiformes |
| Orde: | Teuthida |
| Suborde: | *Myopsina* |
| Familia: | Loliginidae |
| Xénero: | *Alloteuthis* |
| Especie: | ***A. media*** |

 |
| Nome binomial |
| ***Alloteuthis media***(Linnaeus, 1758) |
| Sinonimia |
| *Véxase o texto* |

***Alloteuthis media*** é unha especie de molusco cefalópodo da subclase dos coleoideos, superorde dos decapodiformes, orde dos téutidos, suborde dos miopsinos e familia dos lolixínidos, unha das tres que integran o xénero *Alloteuthis*.

É unha especie moi semellante a outra do mesmo xénero, *Alloteuthis subulata*.

Taxonomía
---------

### Descrición

A especie foi definida en 1758 por Linneo na páxina 659 do tomo 1º do seu *Systema Naturæ* co nome de *Sepia media*.

### Etimoloxía

Para a do xénero, véxase *Alloteuthis*,

O epíteto epecífico, *media*, e nominativo singular do adxectivo latino *medius, -a, -um*, "que está no medio", "intermedio".

### Sinónimos

Ademais de polo nome actualmente válido, a especie coñeceuse tamén polos sinónimos:

* *Alloteuthis medius* (Linnaeus, 1758)
* *Loligo marmorae* Vérany, 1839
* *Loligo parva* Froriep, 1806
* *Loligo urceolata* Risso, 1854 (sin. dubidoso)
* *Loligo urceolatus* Risso, 1854
* *Sepia media* Linnaeus, 1758 (protónimo)

### Nomes galegos

Rolán e Otero Schmitt danlle os nomes castelanizados de **puntilla** e **calamar**, mentres que Lahurta e Vázque denomínana **puntilla pequena**.

### Nota taxonómica

Análises moleculares recentes suxiren que *Alloteuthis media* e *A. subulata* poden seren conespecíficas, e que son os extremos dun gradiente morfolóxico. De confirmarse isto, o nome *Alloteuthis media* aplicado por Carl Linnaeus, como vimos, no seu *Systema Naturæ* en 1758 tería prioridade sobre *Alloteuthis subulata* de Jean-Baptiste Lamarck, que data de 1798. Porén, outras análises suxiren que ambas son dúas especies irmás que poden separarse de maneira confiábel polo tamaño dos tentáculos centrais e que, de feito, existe unha diverxencia xenética entre as poboacións de *A. media* do Atlántico e do Mediterráneo.

Características
---------------

As principais características desta especie son:

* A súa aparencia é a dunha lura pequeniña.
* É moi semellante a *Alloteuthis subulata*, pero diferéncianse en que os tentáculos de *A. media* son máis delgados cós de *A. subulata* e, especialmente polo bordo lateral do manto, que en *A. media* se estende nunha cola curta e acabada en punta de até 10 mm de lonxitude nos adultos.
* A súa coloración é agrisada.
* O corpo ten unha lonxcitude total de até os 20 cm, sendo a lonxitud máxima do manto de 12 cm. As femias son máis grandes cós machos.
* As *aletas* do manto teñen forma de corazón e incluída a cola, ten unha lonxitud de menos da metade da do manto.

Hábitat e distribución
----------------------

Tanto *Alloteuthis media* como a súa conxnere *A. subulata*, son demersais, e viven sobre fondos areosos e lamacentos, pero tamén poden estar presentes sobre substratos duros.

*A. media* vive desde a superficie até os 350 m de profundidade.

A especie encóntrase en todo o Atlántico norte oriental e no mar Mediterráneo, desde os 20º N até o seu límite meridional no cabo Branco, na fronteira entre Mauritania e o Sáhara Occidental, aos 60º N. É rara no mar do Norte, con rexistros no mar de Irlanda e no canal da Manchaa finais do século XIX e principios do XX. No mar Mediterráneo está moi estendida, e a súa área de distribución inclúe o mar de Mármara.

Non hai información sobre o estado da poboación e sobre o súa tendencia desta especie. Porén, Jereb *et al*. (2015) informan que é particularmente abundante nas costas ibéricas occidentais e no banco Sahariano.

En Galicia é algo abundante, preto da costa.

Bioloxía e ecoloxía
-------------------

Non hai certeza de que os rexistros antigos de *Alloteuthis media* se asignaran correctamente a esta especie, dada a súa semellanza co *A. subulata* e, polo tanto, calquera información sobre a súa bioloxía e ecoloxía debe tomarse con precaución. A información máis completa para *A. media* aínda está a recopilarse no mar de Cataluña. Jereb *et al*. (2015) dan unha revisión máis detallada da súa bioloxía.

Pouco se sabe sobre a dieta de *A. media*. Por outra parte, rexistrouse que a especie forma parte da dieta dos depredadores como peixes e cetáceos, con identificacións baseadas no exame de picos, pero a miúdo con identificación só a nivel de xénero.

O ciclo vital desta especie é probabelmente de un ano. Porén, informacións recollidas no mar Exeo suxiren que aínda pode que sexa un pouco máis curto. A madurez sexual alcánzase nas femias cando miden uns 9,5 cm de lonxitude e, nos machos,cando acadan os 5,5 cm. Observacións no golfo de Nápoles e no Mediterráneo oriental dedúcese que a desova se producese durante todo o ano. Porén, a información do mar catalán suxire unha tempada de desova máis restrinxida (marzo-outubro).

Pesca
-----

*Alloteuthis media* é unha especie comstíbel e moi apreciada gastronomicamente. Normalmente é unha captura incidental na pesca de arrastre doutras especies, pero comercialízase na maior parte do Mediterráneo coa outra especie, *A. subulata*. No Mediterráneo occidental péscase activamente nunha pescaría de arrastre, e en inverno captúrase a profundidades de 150 s 200 m, e entre os 50 e os 150 m en primavera, verán e outono. A súa abundancia estacional varía amplamente, pero hai pouca variación anual. O interese comercial desta especie varía segundo a situación, e as capturas comercialízanse tanto en fresco como conxelada.

Ameazas
-------

A pesca non regulada e unha ameaza potencial para esta especie.

Estado de conservación
----------------------

Os expertos da Unión Internacional para a Conservación da Natureza e dos Recursos Naturais (UICN) cualifica o status da especie como *CC* (sen datos) porque se require unha investigación taxonómica para delimitarla da súa conxénere *Alloteuthis subulata*. Dado que esta especie se explota en gran parte da súa área de distribución, requírese con urxencia este traballo.

Notas
-----

1. 1 2 3 4 5  Allcock, A. L. & Taite, M. (2019): *Alloteuthis media* na *Lista vermella* da UICN. Versión 2020-1. Consultada o 21 de marzo de 2020.
2. 1 2 3  *Alloteuthis media* (Linnaeus, 1758) no WoRMS. Consultado o 20 de marzo de 2020.
3. 1 2 3 4 5 6  Rolán & Otero Schmitt 1996, p. 277.
4. ↑  Lahuerta & Vázquez 2000, p. 292.
5. 1 2 3  Vecchione, Michael & Richard E. Young (2010): *Alloteuthis media* (Linnaeus 1758) Midsize squid. The Tree of Life Web Project. Consultado oo 21 de marzo de 2020.
6. ↑  *Alloteuthis subulata* (Lamarck, 1798) no WoRMS.
7. ↑  P. Jereb & C. F. E. Roper, eds. (2010): *Cephalopods of the World an Annotated and Illustrated Catalogue of Cephalopod Species Known to Date. Volume 2 Myopsid and Oegopsid Squids*. Roma: FAO. ISBN 978-92-5106-720-8, pp. 48–49.
8. ↑  M. J. de Kluijver; S. S. Ingalsu & R. H. de Bruyne. "Alloteuthis media". Mollusca of the North Sea Arquivado 11 de maio de 2021 en Wayback Machine.. ETI Bioinformatics: Marine Species Identification Portal. Consultado o 21 de marzo de 2020.
9. 1 2 3 4  Jereb, P.; Allcock, A. L.; Lefkaditou, E.; Piatkowski, U.; Hastie, L. C. & Pierce, G. J. eds. (2015): *Cephalopod biology and fisheries in Europe: II. Species Accounts. Co-operative Research Reports* Arquivado 27 de maio de 2020 en Wayback Machine.. Copenhagen: ICES. ISBN 978-87-7482-155-7.
10. 1 2 3  Arkhipkin, A. I. *et al*. (2015: "World Squid Fisheries". *Reviews in Fisheries Science and Aquaculture* **23** (2): 92-252.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Alloteuthis media*** |

### Blbliografía

* Anderson, F. E. *et. al*. (2008): "Systematics of *Alloteuthis* (Cephalopoda: Loliginidae) based on molecular and morphometric data". *Journal of Experimental Marine Biology and Ecology* **364**: 99-109.
* Gofas, S.; Le Renard, J.; Bouchet, P. (2001): "Mollusca". En: Costello, M. J. *et al*. eds. *European Register of Marine Species: a check-list of the marine species in Europe and a bibliography of guides to their identification*. París: Museo Nacional de Historia Natural de Francia. Patrimoines Naturels **50**: 180-213.
* Jereb, P.; Vecchione, M. & Roper, C. F. E. (2010): "Family Loliginidae". En P. Jereb & C. F. E. Roper, eds. *Cephalopods of the world. An annotated and illustrated catalogue of species known to date. Volume 2. Myopsid and Oegopsid Squids*. FAO Species Catalogue for Fishery Purposes. Nº 4, Vol. 2. Roma: FAO.
* Lahuerta Mouriño, Fernando e Vázquez Álvarez, Francisco X. (2000): *Vocabulario multiligüe de organismos acuáticos*. Santiago de Compostela: Xunta de Galicia. ISBN 84-453-2913-8.
* Caroli Linnæi (1748): *Systema Naturae per regna tria naturae, secundum classes, ordines, genera, species, cum characteribus, differentiis, synonymis, locis. Editio decima, reformata, vol. 1.* *Holmiae: Laurentius Salvius* *(en latín)*.
* Rolán, Emilio e Jorge Otero Schmitt (1996): *Guía dos moluscos de Galicia*. Vigo: Editorial Galaxia. ISBN 84-8288-072-1.

### Outros artigos

* Cefalópodos
* Téutidos
* Lolixínidos
* Alloteuthis

|  |  |
| --- | --- |
| Identificadores taxonómicos | 
* Dyntaxa: 218214
* EOL: 591526
* GBIF: 2290401
* iNaturalist: 324560
* IRMNG: 10198360
* ITIS: 205719
* IUCN: 163027
* NBN: NBNSYS0000178968
* NCBI: 549391
* SeaLifeBase: 140693
* TAXREF: 528890
* WoRMS: 153134

 |

|  |  |
| --- | --- |
| Identificadores | 
* UMLS: C2648390

 |